정조 14년 · 목
疏略曰臣聞政貴知時事要務實以今見之可憂者七聖學無緝熙之實一可憂也上下無交孚之實二可憂也群臣無任事之實三可憂也人才無收用之實四可憂也民生無懷保之實五可憂也言語無洞開之實六可憂也紀綱無振肅之實七可憂也顧今經筵之官學問多缺誠懇亦乏間或挾册登筵講論文義無以當聖心故接見漸疏進講甚罕經筵殆至停轍館職間多虛曠政要時弊未嘗諮詢好問則裕與人爲善豈非殿下所當加勉者耶殿下臨御以來眷注臣隣非不摯矣惟承佐之臣或欠誠實無以見孚故群臣無建白者疑其過越尙氣節者疑其矯激得衆譽則疑其有黨斥罪過則疑其傾陷箝制過度禮待頗虧是以名在朝籍者常少寬緩和泰之氣而每懷惶恐怵迫之情是豈一體之義而交孚之象乎昔文純公李滉嘗引乾卦高位無輔之義戒君德之太亢而宣廟嘉納焉玆豈非殿下之當法者乎國家之設官分職各有攸司今之爲輔相者廟堂訏謨不過簿書期會民國利病未有建白設施爲冡宰者國之公器視以私貨不問賢否惟意取捨大勢所壓莫敢違咈至情所在必欲甄拔又以色目分排便同抽黃對白登瀛館者只觀地閥之高下不問文學之有無參以四色苟然充數爲諫官者補過拾遺未見其人黨同伐異只逞其私以至於庶司諸官漫不知所掌何事只期積日累朔以求陞遷而已大小之官或豈無一二奉公忘私者哉只是形單勢弱不能有所裨益則均之爲無足任事者也爲監司者春秋巡過只供遊觀之娛冬夏殿最不過文具而止爲守宰者誅求無藝徒思肥已善事當路只欲行媚至若節帥則嚴刑以自威剝割以自奉撫綏精鍊兩失其策鎭將則先問軍卒之幾何以計徵布之多寡以此論之內外諸臣擧皆充位而止耳殿下臨御以來必以收用人才爲先務銓府循私屢勤飭敎遐方淹滯每有疏通其奈俗習不古銓選多私巧佞之輩合於時樣者常被甄錄恬淡之人疏於進取者未見採訪才各有當而公卿子弟無官不做人皆有能而鄕曲寒素無路自拔至若道薦亦循顏私武職只從履歷其何以釐百工而熙庶績乎殿下臨御以來以小民之不能懷保爲憂元朝下勸農之綸荒年盡賙窮之策而只緣有司之臣不善奉承如傷之澤不得下究民窮財竭莫今時若此無他國綱解弛貪風大熾之故繡衣廉探絕無民瘼之採奏還穀停退未見實惠之蒙被春糶冬糴空殼太多而貧富俱困軍布身役指徵無處而隣族受害宮差革罷實爲盛事而官隸之侵漁依舊京納情債本有禁令而曹胥之誅求愈甚此莫非監司守令不能仰體德意懷保小民之致也殿下臨御以來以洞開言路爲先務有事則求言遇災則求言于今十餘年殿陛之間未見是非之爭臺閣之上互守含默之戒忠讜之言雖是國家之福終非其身之利況摧折之屛逐之則誰能盡言於雷霆之下哉今殿下凡於章疏之間或有未槪於聖衷則不少假借顯示拒斥又慮其繼而不止則直令喉司而退却是豈祖宗朝置言官之意哉是以今之當言責者以違牌爲能事稱在外爲妙計欲言者人謂狂妄不言者世稱謹愼殿下之庭無言久矣今日之紀綱可謂末如何三綱漸弛朝廷不尊世道淪喪風俗乖戾奸吏則幻弄公貨悍卒則侮辱朝士科場飭敎非不申嚴而士習益淪糴穀釐正屢勤諮詢而民窮轉劇方伯之殿最不嚴者莫能執法而肰也守令之貪虐無忌者亦不畏法之致也惟勢是視而獄訟多枉惟利是趋而奔競日甚甚至於欺詐成習命令不數凡此七憂未祛則雖聖心勞悴於上淸議馳騁於下而實無經國保民之效矣今以西北流民觀之關西道臣之不勝任物議皆然水旱之奏旣不以實賑救之策初不設施十月封庫一路皆哭於是乎扶老㩗幼散而之四寧邊熙川等邑之十室九空景色愁慘至若海西近峽諸邑便是大歉爲方伯者置諸度外任其離去負戴道路者豈獨谷山之民而已一路流丐推此可知然而兩西道臣之罰止罷削者是豈懲勵之方乎竝施竄配之典斷不可已也大扺昨今年間西北流民渡江南去者不知其幾十萬矣此宜及今行會於三南道臣知委列邑凡流民之來萬俾之安接稍俟豐登還歸故土亦爲懷保之道也且罪人之編配西北亦甚夥然當此歉年王客俱困此宜移配於南邊稍實邑以祛窮民一分之弊宜矣雖以嶺南道臣言之乃於到界之初欲報親戚之怨尙州舊官之由吏與房妓竝施嚴刑移致營獄跨歲牢囚至於敗家此無他年前繡衣之暗行本道其時牧使沈基泰之許多疵政入於廉探方其按査也以由吏而不爲掩諱以房妓而從實直招此爲罪案若使吏妓只爲本官終不直告於奉命之臣則不幾於欺君罔上乎此非可罪而曲循私囑若是重繩自玆以往嶺南吏輩以此爲戒孰肯畏御史之威而有直言之人哉且於沿邊列邑皆有濟民倉所屬船隻而每年收其船貰錢各十二兩納于該倉以補賑穀者也今於營衙失火之後諉以成造物力發關於沿邑濟倉錢限三萬兩取用而此皆名存實無徒擁虛簿者也管下守令莫敢違拒不得不依關輪送而此無見在莫可準備竟至於收斂民夫便是白徵怨聲徹天南來之人無不傳說聞極驚駭昨年營耗之散在列邑者六七萬石而皆是營門之私用者也若於其中捐出十之二三則何患物力之不贍而不此之爲乃反犯手於濟倉之公物若是貽害於沿邑之窮民據此二事其循私不法可以推知此若久在藩任則其爲民害無所不至臣謂慶尙監司李祖源亟施譴罷之典以慰一路之民宜矣近來各驛凋殘前後飭敎不啻申嚴凡爲使行往來之除固當小心撫恤而全羅右水使李煜之下去也妄自尊大全沒顧忌致使帶去親裨作拏沿路至以饑寒郵卒之不善馳走恣行毒拳卽地摶殺實因狼藉獄案已成云噫人命何等重大況傳命之地所關尤何如而身爲主將不能檢束任他凶悖有此殺越者揆以法綱萬萬驚駭臣謂李煜亟施譴削之典仍令該道道臣嚴刑元犯期卽償命宜矣居昌縣監元宅鎭還穀之發賣萬目皆覩量田之斂錢一境咸怨二嬖爭相受賂三殺終未成獄向來人言實非誣罔而只緣渠供欺隱道査漫漶倖而白放還任渠宜感激圖報而乃反揚揚得得益肆貪虐本縣留布六十同諉以改色瞞報請得盡爲斥賣每疋捧以一兩六七錢然後只以六錢勒給於民戶徵以一疋布立本其餘數千餘兩盡歸私橐此已不法之甚者而昨年遷園時我聖上特軫民弊大小費用皆出帑儲而至於熟麻萊品等物若干分定於外邑此甚些少故凡爲守宰者莫不仰體聖意官皆自備民則不知而惟彼居昌一縣謂以遷園時進上物種以錢代捧於人夫者殆近數百兩此則踏印傳令昭然見在臣亦得見則焉敢誣也又於習操後稱以軍兵犒饋每八夫斂以二斗五升米此爲八十餘石矣大抵犒軍之需自有大同會減此則用於何處而有此無前之斂民也以此之故闔境嗷嗷若墜塗炭皆願速去臣謂居昌縣監元宅鎭施以烹阿之典咸安前郡守張齊斗本以北路富人濫蒙恩私屢典郡縣不過善事當路浪得虛譽厚饋營裨必圖居最而其實則汚吏之尤者也曾莅咸安也渠同生兄粧出商賈客使之埋伏於昌原之馬山浦招集北來之商船以爲要販牟利之道米一千五百石牟一千五百石竝爲船運於渠家許多穀物出於何地而若是偸去乎本郡民人莫不稱之以北賊而況於再昨年瓜遞之除本郡年還之流來舊逋使之厘正而此不可付於生手特命仍任此固不旋踵而莅其官則新迎馱價初非可論而諉以新官刷馬錢勒捧五百兩據此一事其貪饕可以推知而朝家則錯認以善治又畀北邑亶由於卽墨阿大夫之毀譽相反而然也是豈綜核之政乎臣謂咸安前郡守張齊斗亦施以贓律勿復擧擬於字牧之任可也夫太學者賢士之所關而有國之元氣也故國有大論則太學必與焉君有闕遺則章甫亦言之洪惟我朝列聖相承文治菀興設庠序而養縫掖者不但守直聖廟徒費薤鹽而已亦使之主張公議能伸直氣或施罰於搢紳而言論不屈或抗章於天陛而風稜可觀四百年培養之效豈不猗歟休哉挽近以來世道漸壞士習益渝以寧之美尙矣無望而尙志之徒猶未得見是以受侮於朝士見輕於君父則其所爲言不足有槪於聖心然其人則學孔之輩也其心則嚮國之義也然而我嚴下不惟不賜批答乃反歸之灰燼豈料聖明之世有此過中之擧也至若外方儒生或有陳章伏閤者未知事件之如何而自外揮却終不捧納惟彼儒生不承批則不退去故手擎琅函躬伏天閽閱朔經歲糧盡力窮旣賣馬匹又典衣服終至於徒步出城安得無憾於天地之大乎從今以往太學上章則必賜批旨不爲付丙以奬元氣外方儒疏則分付喉院卽爲捧入母使遲滯以致狼狽宜矣寧越之故戶長嚴興道之忠節不下於其時三相與六臣矣乃於莊陵復位後三相六臣竝爲復官追贈亦及於興道貤以亞卿則可謂無憾而若其後孫錄用之議非今斯今先正臣文正公宋時烈已發此論而又於先朝故參判臣朴師正亦爲筵稟向於當宁朝儒臣申馥又爲疏籲連有承傳而興道之後孫尙不調用豈不慨惜乎䫃今典獄禮賓之初仕者莫非猥雜之輩曾無先蔭之可記者則較諸興道之遺孫萬萬相縣而彼則能爲之此則不與焉前後承傳一不擧行此豈非私勝公而然乎臣謂興道之後孫拔例收用以奬渠祖之忠有不可已也批以言路之不開豈有若今日乎時政得失不惟不言民生苦樂亦無敷陳觀於西北民事如非大官之筵奏雖至過於此將伈泄而已訑訑之責予所不辭際見爾疏首尾千萬言認出憂愛豈勝嘉尙首陳事是矣當體念次陳事上下之不孚誠如爾言亦當留意其次時政之弊言言藥石群下無任事之實人才無需用之實此兩條可謂切中痼瘼而言路一事爾言亦好矣但近來往往有罷削竄逐之擧者是豈得已觀過二字爾須思之王綱之漸弛而朝廷之不尊卽目下第一留意處諸般所陳亦皆足聽另欲留意於刑賞勸懲之際矣尾陳事中寧熙諸邑之十室九空谷山外一路流丐之如許不可歸之傳說仍而置之聞甚驚駭令新伯星火詳探狀聞事分付若拘交承不以實聞時伯焉逭重律以此各別嚴飭兩西道臣竄配事當待査奏處分矣北民之顚連聞亦聒耳荐歉民勢雖異於兩西何不竝擧乎行會三南懷保西北民事已令廟堂申加提飭矣西北編配移定事當取見徒流案有所區別措處矣慶尙監司李祖源事方伯體重風聞亦難盡信而曲循私囑姑無論用手於濟倉至於白徵一款尤不可置之䵝䵢之科虛實當按査決處矣全羅水使李煜譴削事與嶺藩事有異豈必行査依施其殺越之軍官令完伯卽爲捉來嚴刑待直招果無差爽以爲如法償命之地居昌縣監元宅鎭事誠有是也爾所謂烹阿二字豈或過矣非惜一宅鎭民俗亦有不可知者當査處而昨年莫重之役絲麻菜果之外如民賻之名在收貢者特竝除減代用帑需兼藉均廳則居昌一邑之徵捧於民間云云萬萬訝惑卽此若有一毫所犯其罪尤當如何亦欲按査決處咸安前郡守張齊斗事兩件罪犯旣非難覈之事如或近似如渠辜負之類宜施加倍之律令該府待畢賑拿來嚴問先欲一體按査矣儒疏事豈樂爲乎外方上疏事昨已申飭似無如前之弊矣嚴興道後孫事申飭銓曹